赵蕃
寄赠曾裘父兼呈严黎二师
忆昨初南渡，吾家住信州。
枢庭尝牧守，词掖旧淹留。
生世夫何晚，斯人不易求。
风流付篇翰，零落卧山邱。
尚友当论世，如公实并游。
近功称共学，为伪说横流。
白首无愆素，清名所得优。
百年安瓮牖，万里罢浮游。
太守尊徐孺，乡人慕少游。
成蹊自桃李，有臭别薰莸。
久矣闻风义，因兹速置邮。
碧云增怅望，石鼎怕冥搜。
王谢池台古，严黎钟磬幽。
林园小摇落，岩壑细雕锼。
岂曰忘徵逐，怀哉困阻修。
駏蛩终有合，针石讵难收。